text: Villy Søvndals nabo anholdt efter eksplosion
  13 august 2013 kl. 13.18
  Det var Villy Søvndals nabo, der lørdag blev anholdt for at eksperimentere med krudt til fremstilling af fyrværkeri i Bjert ved Kolding.
  Lørdag var den 56-årige mand i gang med et eksperiment, der gik helt galt. En spand med blandede kemikalier eksploderede og gav et stort brag. En beboer i området tilkaldte politiet, men de var ikke de eneste, der mødte op.
  I følge TV SYDs oplysninger var PET også på stedet efter ulykken. Det vil PET hverken be- eller afkræfte over for TV SYD i dag.
  
  Søvndal i nærheden
  TV SYD har i dag besøgt og snakket med beboere i området. De er stadig rystede efter braget. Også udenrigsministeren kan have hørt braget. Han var i byen, da naboens eksperiment gik galt.
  Villy Søvndal har i dag ikke lyst til at udtale sig til TV SYD om episoden.
  Den 56-årige mands hus blev lørdag ransaget, og her fandt politiet tre kilo sort krudt, 60 kanonslag, et halvt kilo blandet aluminiumspulver og cirka 20 kg kemikalier i pulverform. Han er løsladt igen men sigtet for at overtræde fyrværkeriloven. Politiet overvejer også at sigte ham for at bringe andres liv i fare.
  